作者:劉克莊
標題:沁園春
內容:疇昔遭逢，薰殿之琴，清廟之璋。謝錦袍打扮，佯狂太白，黃冠結裹，老大知章。種杏仙人，看桃君子，得似籬邊嗅晚香。從人笑，笑安車迎晚，只履歸忙。後身定作班揚。彼撼樹蚍蜉不自量。偶有時戲筆，官奴藏去，有時醉墜，宗武扶將。永別鵷鸞，已盟猿鶴，肯學周顒出草堂。從人笑，我韓公齒豁，張鎬眉蒼。